CELEX: C2006/178/62
Language: da
Date: 2006-07-29 00:00:00
Title: Sag T-142/06: Sag anlagt den  12. maj 2006  — ECZG mod Kommissionen

29.7.2006   
            
            
               DA
            
            
               Den Europæiske Unions Tidende
            
            
               C 178/33
            
         Sag anlagt den 12. maj 2006 — ECZG mod Kommissionen
   (Sag T-142/06)
   (2006/C 178/62)
   Processprog: engelsk
   Parter
   
      Sagsøger: Elektrociepłownia Zielona Góra SA. (Zielona Góra, Polen) (ved solicitor M. Powell og lawyers C. Arhold og K. Struckmann)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning af 23. november 2005 om at indlede en formel undersøgelsesprocedure i statsstøttesag C 43/2005 (ex N 99/2005) — polske strandede omkostninger — annulleres. Subsidiært annulleres beslutningen for så vidt angår de af sagsøgeren indgåede elkøbsaftaler.
            
         
               —
            
            
               Sagsøgte tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren driver varme- og elkraftværker i Polen. Kommissionen vedtog ved den anfægtede beslutning at indlede en formel undersøgelsesprocedure af den angiveligt nye statsstøtte i form af elkøbsaftaler indgået mellem polske elproducenter og den statsejede netoperatør PSE (1).
   Sagsøgeren gør til støtte for sit søgsmål gældende, at Kommissionen ikke havde nogen beføjelse til at indlede en formel undersøgelsesprocedure vedrørende støtteforanstaltninger, som blev givet før Polens tiltrædelse til Den Europæiske Union, og som ikke gælder efter tiltrædelsesdatoen. Kommissionen har herved tilsidesat det alment gældende retlige princip om forbud mod tilbagevirkende gyldighed og beskyttelsen af berettigede forventninger.
   Sagsøgeren gør endvidere gældende, at Kommissionen har foretaget urigtig retsanvendelse og anlagt et fejlskøn ved at betegne foranstaltningen som ny statsstøtte. Først undlod Kommissionen at vurdere foranstaltningen i lyset af de faktiske og retlige omstændigheder på tidspunktet for aftalernes indgåelse. For det andet foretog Kommissionen en mangelfuld vurdering af begrebet økonomisk fordel i henhold til artikel 87, stk. 1, EF ved at foretage en samlet vurdering af alle elkøbsaftaler i stedet for at vurdere dem individuelt. For det tredje tog Kommissionen ikke hensyn til den omstændighed, at den aftale, som sagsøgeren havde indgået, på tidspunktet, hvor medlemsstaternes elmarkeder blev åbnet for konkurrence, ikke kunne fordreje konkurrencen inden for fællesmarkedet, eftersom Polen endnu ikke var en medlemsstat. Endelig gør sagsøgeren gældende, at støtten ikke udgør ny statsstøtte, men en eksisterende støtte i henhold til såvel tiltrædelsestraktaten som retspraksis, hvorefter en støtte, som allerede findes på et marked, der er lukket for konkurrence, indtil markedets liberalisering skal anses for at være en eksisterende støtte fra tidspunktet for frigivelsen. Sagsøgeren gør endvidere gældende, at Kommissionen ikke vurderede, om den pågældende aftale stadig gjaldt efter Polens tiltrædelse.
   Endelig gør sagsøgeren gældende, at den anfægtede beslutning er utilstrækkeligt begrundet, og at den udgør en tilsidesættelse af artikel 253 EF.
   
      (1)  Statsstøtte – Polen – Statsstøttesag C 43/2005 (ex N 99/2005) – Polske strandede omkostninger – Opfordring til at fremsætte bemærkninger efter EF-traktatens artikel 88, stk. 2, (EUT 2006 C 52, s. 8).